Az alkotmányozás során vetődött fel ez az ötlet - mondta Gulyás Gergely a kormányinfón, de később kiderült, csak viccelt.

Kormányinfót tartott csütörtökön Gulyás Gergely miniszter és Hollik István szóvivő. Kérdés érkezett arra vonatkozóan, hogy – minekután a CÖF kormánybarát szervezet szóvivője erről beszélt – mit szól ahhoz a kormány, hogy Budapest helyett Debrecen legyen az ország fővárosa. (Erről kezdeményezés is indult a napokban.)

„A 2019. október 13-án tartott magyarországi önkormányzati választások sajátos politikai konzekvenciáinak eredményeként, ma részben ismét Debrecen töltheti be a honi konzervativizmus politikai hátországában kiemelt szereppel bíró közigazgatási központ, és a szellemi-közéleti értelemben vett és pertinax acis nemzeti ellenállás új ’fővárosának’ szerepét” – írta korábban ifj. Lomnici Zoltán alkotmányjogász, a CÖF-CÖKA-szóvivő.

Gulyás Gergely csütörtökön a Kormányinfón újságírói kérdésre válaszolva erre a felvetésre azt mondta, az alkotmányozás során felvetődött, de úgy döntöttek, a főváros Budapest marad. „Felmerült, de elvetettük” – mondta a miniszter.

Az új alaptörvényt 2011 áprilisában szavazta meg az Országgyűlés, a szövegezésben Szájer József is részt vett, többek között egy iPad táblagépen.

Frissítés: Pénteken Gulyás a 24.hu-nak azt mondta, csak viccelt, "nem gondolta, hogy olyan újságírók is hallják, akiknek nincs humorérzékük."

A Kormányinfón a hvg.hu munkatársa is ott van, Dercsényi Dávid kollégánk, tudósítását ITT érik el.